ড্যান্ডি ডাইয়িং লিমিটেড

ড্যান্ডি ডাইয়িং লিমিটেড হলো বাংলাদেশের সাবেক প্রধানমন্ত্রী খালেদা জিয়ার পারিবারিক মালিকানাধীন পোশাকরঞ্জক প্রতিষ্ঠান। এই প্রতিষ্ঠান থেকে গৃহীত ঋণ খেলাপের অভিযোগে বাংলাদেশের রাষ্ট্রায়ত্ত সোনালী ব্যাংক এই প্রতিষ্ঠান ও এর মালিক সাবেক প্রধানমন্ত্রী খালেদা জিয়া, তার দুই পুত্র তারেক রহমান ও আরাফাত রহমান কোকোর বিরুদ্ধে মামলা দায়ের করে। সাবেক প্রধানমন্ত্রী শেখ হাসিনা প্রতিষ্ঠানটির বিরুদ্ধে রাষ্ট্রায়ত্ত সোনালী ব্যাংক থেকে ৪০০ মিলিয়নের বেশি অর্থ আত্মসাৎ করার অভিযোগ করেন।

 ইতিহাস 
১৯৯৩ সালে বাংলাদেশ জাতীয়তাবাদী দলের নেতৃত্বাধীন সরকার ক্ষমতায় থাকাকালে ড্যান্ডি ডাইয়িং লিমিটেড প্রতিষ্ঠিত হয়। ৩০ মিলিয়ন টাকা মূলধন নিয়ে এই প্রতিষ্ঠানের যাত্রা শুরু হয়। ১৯৯৫ সালে প্রতিষ্ঠানটি ঢাকা স্টক এক্সচেঞ্জে নিবন্ধিত হয় এবং শেয়ার বাজার থেকে আরও ৩১ মিলিয়ন টাকা উত্তোলন করে। খালেদা জিয়া ও বিএনপি সরকার ক্ষমতায় থাকাকালীন প্রতিষ্ঠানটি অত্যন্ত লাভবান ও ব্যবসা-সফল হয়েছিল।

১৯৯৬ সালের ১৪ সেপ্টেম্বর বাংলাদেশের দুর্নীতি দমন ব্যুরো (দুর্নীতি দমন কমিশনের পূর্বসূরি) সাবেক প্রধানমন্ত্রী খালেদা জিয়ার পুত্র তারেক রহমানসহ আরও চারজনকে সম্পত্তির মিথ্যা মূল্য প্রদর্শন করে ড্যান্ডি ডাইয়িংয়ের মাধ্যমে ঋণ নেওয়ার অভিযোগ আনে। বিচারপতি মোহাম্মদ রেজাউল করিম এই মামলার শুনানির জন্য ২০০৫ সালের জানুয়ারি মাসে তারিখ ধার্য করেন।

২০০০-এর দশকের শুরুর দিকে বাংলাদেশের টেলিভিশন চ্যানেলগুলোতে ড্যান্ডি ডাইয়িং লিমিটেডের বিজ্ঞাপন প্রদর্শন করা হতো। ২০০৬ সালে বিএনপি নেতৃত্বাধীন সরকার ক্ষমতা হারানোর পরে তা বন্ধ হয়ে যায়। প্রতিষ্ঠানের পরিচালকগণের মধ্যে কেউ কেউ গ্রেফতার, কেউ বিদেশে পালিয়ে যান অথবা মৃত্যুবরণ করেন।

২০০৯ সালে বাংলাদেশের তৎকালীন অর্থমন্ত্রী আবুল মাল আবদুল মুহিত জাতীয় সংসদের ভাষণে বলেন যে, ২০০১ সালে বিএনপি সরকার ক্ষমতায় আসার পর ড্যান্ডি ডাইয়িং লিমিটেড ১২১.৬ মিলিয়ন টাকা ঋণছাড় পেয়েছিল।

২০১০ সালে ড্যান্ডি ডাইয়িং ১৪৮.৮ মিলিয়ন টাকা হারায় এবং মোট দায়ের পরিমাণ ছিল ৬৬.২ মিলিয়ন টাকা। ২০১০ সালের শুরুর দিকে ড্যান্ডি ডাইয়িংয়ে বোর্ড পরিবর্তন করানো হয়। ২০১৯ সালে এই বোর্ড বিলুপ্তির পর বিকল্প আরেকটি বোর্ড প্রতিষ্ঠা করা হয়।

২০১০ সালের ২ অক্টোবর সোনালী ব্যাংক ড্যান্ডি ডাইয়িং লিমিটেড ও এর দশজন পরিচালকের বিরুদ্ধে ঋণখেলাপের অভিযোগে অর্থ ঋণ আদালত-১-এ মামলা দায়ের করে। ড্যান্ডি ডাইয়িংয়ের পরিচালকগণ হলেন তারেক রহমান, আরাফাত রহমান কোকো ও তার স্ত্রী শর্মিলা রহমান সিঁথি, তাদের কন্যা জাফিয়া রহমান ও জাহিয়া রহমান, গিয়াসউদ্দিন আল মামুন ও তার স্ত্রী শাহিনা ইয়াসমিন, সাঈদ এস্কান্দারের স্ত্রী নাসরিন এস্কান্দার, শাফিন এস্কান্দার, শামস এস্কান্দার, কাজী গালিব আবদুস সাত্তার এবং সুমাইয়া এস্কান্দার। প্রতিষ্ঠানটি ২০০১ সালের ১৬ অক্টোবর ঋণ নিয়েছিল। সাবেক প্রধানমন্ত্রী খালেদা জিয়াকেও এই মামলার আসামি করা হয়। বিচারপতি রবিউজ্জামান প্রতিষ্ঠানের পরিচালক ও ঋণপ্রদায়ীদের মধ্যকার বিরোধ নিষ্পত্তির জন্য একজন আইনজীবীকে নিয়োগ দেন। আরাফাত রহমান কোনো ২০১০ সালে মালয়েশিয়ায় মারা যান।

২০১৩ সালের অক্টোবর মাস নাগাদ প্রতিষ্ঠানের মোট দায় ছিল ৪৫৫.৯ মিলিয়ন টাকা। ২০২০ সালের ফেব্রুয়ারি মাসে বাংলাদেশ সিকিউরিটিজ অ্যান্ড এক্সচেঞ্জ কমিশন ড্যান্ডি ডাইয়িং লিমিটেডের অবস্থা জানতে চেয়ে চিঠি দেয়।

২০১৬ সালের ফেব্রুয়ারি মাসে অর্থ ঋণ আদালত-১-এর বিচারক ফাতেমা ফেরদৌসের এজলাসে ড্যান্ডি ডাইয়িংয়ের পরিচালক ও সাবেক প্রধানমন্ত্রী খালেদা জিয়ার বিরুদ্ধে ঋণখেলাপের অভিযোগে দায়েরকৃত মামলায় বিচারকাজ শুরু হয়।

 তথ্যসূত্র 

বিষয়শ্রেণী:ঢাকা ভিত্তিক সংগঠন
বিষয়শ্রেণী:১৯৯৩-এ বাংলাদেশে প্রতিষ্ঠিত
বিষয়শ্রেণী:বাংলাদেশ জাতীয়তাবাদী দল
বিষয়শ্রেণী:বাংলাদেশের বস্ত্রশিল্প
বিষয়শ্রেণী:বাংলাদেশের প্রস্তুতকারক কোম্পানি